Struggle-veteraan Derrick McBride sterfDerrick McBride (Foto: Leon Lestrade/ANA) Die struggle-veteraan Derrick McBride is oorlede, het die ANC Dinsdag gesê. McBride is die pa van Robert McBride, voormalige hoof van die onafhanklike polisieondersoek-direktoraat (Opod). Die ANC het in ŉ verklaring hulde gebring aan McBride sowel as sy seun vir hul rol in die gewapende stryd teen die apartheidsregime toe die regerende party nog ŉ vryheidsbeweging was. “McBride en sy seun sal onthou word vir hul heldhaftige rolle in die ANC se eenheid vir spesiale operasies in Durban en omliggende gebiede tussen 1981 en 1986,” het die ANC gesê McBride het destyds lede van die ANC se gewapende vleuel, Mkonto weSiswe, opgelei en is skuldig bevind aan terrorisme waarna hy tot 12 jaar op Robbeneiland gevonnis is. “Sy dood is die einde van ŉ onselfsugtige rewolusionêr wat sy lewe moedig gewy het aan die stryd om geregtigheid en die verdediging van ons vryheid. Hy was ŉ nederige, maar tog heftige vegter teen apartheid en al die manifestasies daarvan,” het die ANC gesê. McBride was in sy 80’s.